Duitser val meters ver op Leeukop | Maroela Media
Duitser val meters ver op Leeukop
Die stapper is per helikopter van die berg afgehaal. (Foto: Wesley Scott New)
'n Duitse toeris is beseer toe hy 6 m ver op 'n wandelpad op Leeukop in Kaapstad geval het.
Nooddienste is Sondag kort ná 07:00 ontbied. Volgens paramedici van die brand-en-reddingsdienste en Wildernis-soek-en-redding (WSAR), het die man, 'n besoeker van Duitsland, geval toe hy probeer het om 'n item terug te kry wat deur 'n ander stapper laat val is.
"Hy het op die staproete rondgeskarrel op soek na die item toe hy teen 06:00 gegly en geval het. Hy het beserings aan sy linkerbeen opgedoen," lui WSAR se verklaring.
'n Mediese span het tot by die pasiënt geklim en 'n helikopter van die Wes-Kaapse departement van mediese nooddienste is ontbied. "Die pasiënt is met 'n draagbaar uit die veld gelig en per helikopter na 'n nabygeleë landingstrook geneem, waarna hy in 'n ambulans oorgeplaas is."